ግብጽ በቀኝ ግዛት ወቅት የተደረጉ ስምምነቶችን መርሳት እንዳለባት ተገለጸ
አዲስ አበባ ፣ ሐምሌ 17/ 2005 (ዋኢማ) – ግብጽ የታላቁ ህዳሴ ግድብ ግንባታን እንድትደግፍና የተፋሰሱ አገራት የአባይን ወንዝ በፍትሀዊነት የመጠቀም መብት እንድታከብር ምሁራን ጥሪ ቀረበ፡፡ምሁራኑ ጥሪውን ያቀረቡት አባይና ታላቁ የኢትዮጵያ ህዳሴ ግድብ ለአከባቢያዊ ትስስረና ልማት ያለው ፋይዳ በሚል ርዕስ ባለፈው ሰኞ በዋቢሸበሌ ሆቴል በተደረገ የግማሽ ቀን የፓናል ውይይት ላይ ነው፡፡የአዲስ አበባ ዩኒቨርሲቲ መምህር የሆኑቱ ፕሮፌሰር ያቆብ አርሳኖ በውይይቱ ወቅት ባቀረቡት ጥናታዊ ጽሑፍ ላይ እንዳመለከቱት ግብጽ በቀኝ ግዛት ወቅት የተደረጉ ስምምነቶችን ወደ ጎን በመተው ከኢትዮጵያና ከተፋሰሱ አገራት ጋር በጋራ መስራት አለባት፡፡በአባይ ወንዝ ላይ ለግብጽ አብዛኛውን መብት የሚሰጠው የ1929ኙ የቀኝ ግዛት ስምምነት ግዜው ያለፈበትና በአሁኑ ወቅት ተቀባይነት የለውም በመሆኑ የግብጽ መንግስት የተፋሰሱ አገራት የወንዙን በፍትሀዊነት የመጠቀም መብት ልትቀበል እንደሚገባ ፕሮፌሰሩ ተናግረዋል፡፡የመልቲ ታለንት አማካሪ ድርጅት ማኔጂንግ ዳይሬክተር አቶ እምሩ ታምራት በበኩላቸው ኢትዮጵያ የህዝቦቿን ኑሮ ለማሻሻል የውሀ ሀብቷን የመጠቀም መብት እንዳላት ባቀረቡት ጥናታዊ ጽሑፍ አመላክተዋል፡፡በውሃና ኤነርጂ ሚኒስቴር የድንበርና ድንበር ተሻጋሪ ወንዞች ጉዳይ ዳይሬክቶሬት ዳይሬክተር አቶ ፈቅአህመድ ነጋሽ በበኩላቸው ኢትዮጵያ ታለቁ ህዳሴ ግድብን የምትገነባው ድህነትን ለማሶገድ መሆኑን ተናግረዋል፡፡የግድቡ መገንባት አካባቢያዊ ትስስርን ለማጠናከርና ልማትን ለማፋጠን ትልቅ ፋይዳ እንደሚኖረው አቶ ፈቅአህድ አስረድተዋል፡፡ ዳይሬክተሩ አያይዘውም ግድቡ በሱዳንም ሆነ በግብጽ ላይ ምንም ዓይነት ጉዳት እንደማያስከትል ኢትዮጵያ በተደጋጋሚ ጊዜ ለአገራቱ ማስረዳቷን ገልጸዋል፡፡የግድቡ መገንባት በሁለቱም አገራት ወስጥ ባሉ ግድቦች ላይ ከዚህ በፊት ይደርስ የነበረውን የደለል መሞላት እንደሚያስቀርና ደለሉን ለማሶገድ አገራቱ በየዓመቱ የሚያወጡትን በሚሊዮን የሚቆጠር ዶላር እንደሚያስቀርላቸው አቶ ፈቅአህመድ ተናግረዋል፡፡እንደ ዳይሬክተሩ ገለጻ በግድቡ ዙሪያ ያለውን ተጽእኖ ለማጥናት የተቋቋመው አለማቀፉ የሙያተኞች ቡድን ግድቡ በግብጽም ሆነ በሱዳን ላይ ተጽዕኖ እንደሌለውና እንደውም የሱዳንን የጎርፍ ተጋላጭነት እንደሚያሶግድ አረጋግጧል፡፡የአለማቀፉ የሙያተኞች ቡድን አባል የሆኑት አቶ ጌዲዮን አስፋው በበኩላቸው የቡድኑ ሪፖርት የግድቡ ሥራ ሁሉንም አለማቀፍ መመዘኛዎች ያሟላ መሆኑንና በአካባቢው ላይ ጉልህ ተጽዕኖ እንደሌለው አረጋግጧል ብለዋል፡፡ኢትዮጵያ የሪፖርቱን ውጤት ሙሉ በሙሉ መቀበሏን አቶ ጌዲዮን መግለጻቸውን ዋልታ ኢንፎርሜሽን ማዕከል ዘግቧል፡፡